
	1.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Iebildums ("Latvijas sociālo darbinieku biedrība" - 13.10.2026. - pēc termiņa)
Latvijas Sociālo darbinieku biedrība (turpmāk – Biedrība) ir iepazinusies ar Labklājības ministrijas (turpmāk – LM) informatīvo ziņojumu (turpmāk – Ziņojums) un sniedz par to savu atzinumu. Atzinums sagatavots, apkopojot Biedrības biedru viedokļus un diskusijas. Atzinumu veidojām no sociālo darbinieku perspektīvas - sociālo darbinieku funkcijām, sadarbību ar citām institūcijām, darba slodzi un attiecībām ar ģimenēm ar bērniem.
Biedrības galvenās atziņas:
1.   Biedrība atbalsta bērnu tiesību aizsardzības sistēmas pilnveidi, tomēr norādām, ka reformas rezultāts vērtējams pēc tā, kādu ieguldījumu izmaiņas sniedz bērnu drošībā un ģimenēm faktiski pieejamajā atbalstā, nevis tikai institucionālo izmaiņu kontekstā.
2.   Sociālā dienesta atbalsta funkcija jānodala no bērna un vecāku tiesības ierobežojošu lēmumu pieņemšanas, tādēļ Biedrība neatbalsta A modeli.
3.   Biedrība konceptuāli atbalsta C modeli kā turpmākās reformas pamatvirzienu ar nosacījumiem, ka turpmākajā izstrādē tiek integrēti B modeļa vienoto standartu un metodiskās vadības risinājumi.
4.   Noteikti nav pieļaujams noteikt sociālajiem dienestiem jaunus vai paplašināt esošos pienākumus, iepriekš nenodrošinot finansējumu, cilvēkresursus un pakalpojumus.
5.   Bāriņtiesas (vai tās pēcteces) un sociālā dienesta sadarbībai nepieciešami vienoti, saistoši noteikumi, kas nepieļauj bāriņtiesai uzdot sociālajam dienestam uzdevumus, ignorējot kompetenču robežas.
1. Reformas mērķis un pakalpojumu pieejamība
Biedrība piekrīt Ziņojumā konstatētajam par preventīvā atbalsta fragmentāciju un nevienmērīgo pakalpojumu pieejamību. Īpaši jāuzsver Ziņojumā identificēto sociālo darbinieku nepietiekamo skaitu. Sociālā darbinieka veikta vajadzību izvērtēšana un gadījuma vadīšana pati par sevi neuzlabo ģimenes sociālo funkcionēšanu, ja nav pieejami pakalpojumi, ko pēc izvērtēšanas piesaistīt. Tāpēc pakalpojumu trūkumu nevar novērst tikai ar institucionālu reorganizāciju. To apliecina arī mūsu biedru pieredze, norāda, ka pakalpojumi pieejami galvenokārt pilsētā, bet lauku teritorijā – minimāli vai nemaz. Pakalpojumi bērniem ar vardarbīgu uzvedību un bērniem ar atkarībām nav vai gandrīz nav pieejami. Visbiežāk trūkst ģimenes asistenta pakalpojuma, atkarību speciālista, atbalsta un izglītojošo grupu un sociālās rehabilitācijas vardarbībā cietušām un vardarbību veikušām personām. Reģionos trūkst arī bērnu psihiatru un psihologu. Ģimenes, ar kurām strādā sociālais dienests, bieži nevar nokļūt līdz pakalpojumam citā vietā.
Atsevišķa pakalpojumu plānošana nepieciešama mērķgrupām ar specifiskām vajadzībām: bērniem ar uzvedības un psihiskiem traucējumiem, bērniem ar atkarībām, bērniem, kuri izdarījuši likumpārkāpumus vai neapmeklē izglītības iestādi, un bērniem ar traumatisku pieredzi. Īpaši akūta ir pusaudžu ārpusģimenes aprūpe: aprūpes iestādes nevēlas uzņemt pusaudžus, audžuģimenes no viņiem atsakās, bērni bieži neuzturas iestādē un viņu atrašanās vieta nav zināma, jo bērns ir patvaļīgi aizgājis un atrodas meklēšanā. Šis jautājums jārisina pirms reformas ieviešanas.
Šāda pieeja atbilst Eiropas Padomes Ieteikuma CM/Rec(2011)12 Papildinājuma IV nodaļā nošķirtajiem vispārējiem, specializētajiem un intensīvajiem sociālajiem pakalpojumiem un V nodaļas C sadaļas prasībai nodrošināt pietiekamu finansiālo, infrastruktūras un cilvēkresursu ieguldījumu[1]. ANO Pamatnostādņu par bērnu alternatīvo aprūpi 15. punkts nosaka, ka materiālais trūkums nevar būt vienīgais pamats bērna izņemšanai no ģimenes, un 34. punkta b) apakšpunkts paredz integrētus, vietējā līmenī tieši pieejamus pakalpojumus[2].
Biedrība aicina pirms jaunā modeļa ieviešanas noteikt valstiski garantētu bērniem un ģimenēm nepieciešamo pakalpojumu minimumu un termiņus, kuros tiem jābūt faktiski pieejamiem neatkarīgi no dzīvesvietas.
2. Sociālā darba profesionālā loma un funkciju nodalīšana
Sociālā dienesta pamatuzdevums darbā ar ģimeni ir izvērtēt bērna un ģimenes sociālo situāciju, vajadzības, riskus un resursus, veidot sadarbību, motivēt pārmaiņām, vadīt sociālā darba procesu un organizēt atbalsta pakalpojumus. Šis darbs balstās uzticības attiecībās: ģimene atklāj savas grūtības tikai tad, ja sociālajos darbiniekos redz palīgus, nevis kontrolētājus. Runājot mūsu biedru vārdiem: “sociālais dienests ir „atbalsta nodaļa, nevis sodītājs””. Tādēļ sociālais dienests nedrīkst uzņemties atbildību par bērna un vecāku tiesības ierobežojošiem lēmumiem, kuru pieņemšanai tam nav likumā paredzētas kompetences un instrumentu. Biedrība atbalsta Ziņojumā pausto, ka bērnu tiesību aizsardzības funkcijas nav nododamas sociālajiem dienestiem, jo viena institūcija vienlaikus nevar gan palīdzēt, gan veikt ģimenes kontroli.
LM metodiskais materiāls sociālajam darbam ar ģimenēm ar bērniem nostiprina diferencētu rīcību atkarībā no akūta apdraudējuma, apdraudējuma riskiem un attīstības riskiem. Biedrības biedri, kuri metodiku lieto, norāda, ka tā dod skaidrību par profesionālajiem uzdevumiem un robežām. Šī pieeja jāievēro visās iesaistītajās institūcijās, ne tikai sociālajos dienestos, jo daži biedrības biedri norādīja uz bāriņtiesu pretestību metodikas sociālajam darbam ar ģimenēm ar bērniem ieviešanai.

Normatīvajos aktos un vienotās starpinstitucionālās sadarbības vadlīnijās precīzi jānosaka: kura institūcija izvērtē ģimenes vajadzības un kura – bērna apdraudējumu; kad iesaistās specializētā bērnu tiesību aizsardzības institūcija; kurš vada gadījumu katrā posmā; kas pieņem lēmumus, nodrošina pakalpojumus un uzrauga to izpildi; kā notiek informācijas apmaiņa un kā novērst darbību dublēšanos.
3. Bāriņtiesas un sociālā dienesta sadarbība praksē
Biedru pieredze ar bāriņtiesām dažādās pašvaldībās būtiski atšķiras: daļa biedru sadarbību vērtē kā labu, citi apraksta nopietnas grūtības. Tas liecina, ka sadarbības kvalitāte šobrīd ir vairāk atkarīga no konkrētiem cilvēkiem nekā no vienotiem noteikumiem. Biedri norāda uz atkārtotām problēmām:
–    bāriņtiesa uzdod sociālajam dienestam un ģimenei konkrētus uzdevumus (praksē – līdz pat desmit uzdevumiem mēneša laikā), lai gan sociālā darba intervenču izvēle ir sociālā darbinieka profesionālā izvērtējuma jautājums;
–    bāriņtiesa pret sociālo dienestu izturas kā pret pārraudzībā esošu iestādi, un tā atzinumi tiek uztverti formāli;
–    bērna apdraudējuma riskus bāriņtiesas vērtē atšķirīgi, dažkārt bez pietiekamas faktu izvērtēšanas;
–    sociālajam dienestam tiek novirzīti jautājumi, kas ir bāriņtiesas kompetencē, piemēram, konsultācijas par bērna tiesībām un vecāku strīdu risināšana.
Neatkarīgi no izvēlētā modeļa Biedrība aicina noteikt, ka specializētā bērnu tiesību aizsardzības institūcija neuzdod sociālajam dienestam konkrētas sociālā darba intervences, ieviest vienotu bērna apdraudējuma izvērtēšanas metodiku un nodrošināt kopīgas mācības bāriņtiesu un sociālo dienestu speciālistiem.
4. Sociālo darbinieku kapacitāte, slodze un profesionālais atbalsts
Biedrība nepiekrīt sociālo dienestu funkciju un pienākumu paplašināšanai bez tieša valsts finansiāla un organizatoriska atbalsta. Jau šobrīd sociālajos dienestos trūkst sociālo darbinieku darbam ar ģimenēm ar bērniem, un biedri apraksta darbu „ugunsgrēku dzēšanas” režīmā. Sociālo darbinieku trūkums daudzos sociālajos dienestos ir ļoti aktuāls, bet nav noteikti slodzes kritēriji, kas novērstu pārslodzi. Neskatoties uz to, LM ir norādījusi, ka ne vēlāk kā no 2028. gada 1. janvāra sociālajiem dienestiem jānodrošina daudzpakāpju izvērtēšana ģimenēm ar bērniem. Tas ir būtisks papildu darba apjoms, kura ieviešanai nepieciešams atbilstošs darbinieku skaits, vadības atbalsts, kvalifikācijas pilnveide un pakalpojumi, ko pēc izvērtēšanas iespējams piesaistīt.
Darbs ar ģimenēm, kurās ir multiplas, ilgstošas un paaudzēs pārmantotas problēmas, ir profesionāli sarežģīts un emocionāli intensīvs; tam vajadzīgs laiks, un ātri rezultāti nav sagaidāmi. Biedri ziņo par izdegšanu un darbinieku aiziešanu. Metodikas ieviešana notiek nevienmērīgi, un biedri kā šķērsli min arī vadības atbalsta trūkumu. Tādēļ līdzās amata vietām nepieciešama regulāra supervīzija, metodiskais atbalsts nodaļu vadītājiem un pieredzes apmaiņa starp pašvaldībām. To paredz arī CM/Rec(2011)12 Papildinājuma V nodaļas F sadaļas 5. punkts: profesionāļu rīcībā jābūt pietiekamiem resursiem un individuālai vai grupas uzraudzībai.
Biedrība aicina pirms jaunu pienākumu noteikšanas apkopot datus par katru pašvaldību – sociālo darbinieku skaitu darbā ar ģimenēm ar bērniem, vakancēm, klientu skaitu un mērķgrupām –, lai noteiktu pamatotu slodzi uz vienu sociālo darbinieku.
5. Starpnozaru sadarbība
Bērnu vajadzību risināšanu nevar uzdot tikai sociālajiem dienestiem. Izglītības iestādēs trūkst atbalsta personāla, un skolas un pirmsskolas izglītības iestādes nereti nezina, kā strādāt ar bērniem ar uzvedības grūtībām un UDHS, šādos gadījumos atbildība praksē tiek novirzīta sociālajam dienestam. Ziņojumā līdzās sociālā dienesta un bāriņtiesas funkcijām jāanalizē arī izglītības, veselības, tieslietu un iekšlietu sistēmā pieejamie resursi ģimeņu atbalstam.
CM/Rec(2011)12 Papildinājuma V nodaļas E sadaļā paredzēti koordinēti pakalpojumi, kopīgi izvērtēšanas un sadarbības protokoli, kā arī tādi pakalpojumi bērniem – vardarbības upuriem vai lieciniekiem, kas novērš atkārtotas intervijas un atkārtotu viktimizāciju. Biedru pieredze rāda, ka bērni pēc iztaujāšanas vienā institūcijā tiek atkārtoti iztaujāti citā, kas rada bērnam papildu traumu. Bērna uzklausīšana jāorganizē koordinēti un bērnam piemērotā veidā, ievērojot bērna tiesības uz līdzdalību atbilstoši vecumam un briedumam (CM/Rec(2011)12 Papildinājuma III nodaļas B sadaļa; ANO Pamatnostādņu 6.–7. punkts).
Biedrība aicina noteikt saistošu valsts un pašvaldību institūciju sadarbības kārtību un nodrošināt kopīgas mācības visu iesaistīto nozaru speciālistiem.
6. Nostāja par modeļiem
A modelis. Biedrība neatbalsta A modeli, jo tas vienā institūcijā apvienotu sociālā atbalsta sniegšanu un bērna un vecāku tiesības būtiski ierobežojošu procesu īstenošanu. Tas apdraudētu ģimeņu uzticēšanos sociālajam dienestam un gatavību laikus meklēt palīdzību. Turklāt sociālajiem dienestiem nav šīm funkcijām nepieciešamo cilvēkresursu.
C modelis. Biedrība atbalsta C modeli kā turpmākās reformas pamatvirzienu, jo tas saglabā sociālā dienesta centrālo lomu ģimenes vajadzību izvērtēšanā, sociālā darba procesā un pakalpojumu organizēšanā, bet tiesības ierobežojošus lēmumus nošķir no atbalsta darba. Tas ļauj saglabāt pašvaldībās uzkrāto kompetenci un izmaiņas veikt pakāpeniski, neveidojot pilnīgi jaunu centralizētu sistēmu. Atbalstāms ir arī modelī paredzētais risinājums nodrošināt ārpusģimenes aprūpi kā pakalpojumu, automātiski nepārtraucot vecāku aizgādības tiesības, ja tas atbilst bērna labākajām interesēm un nevājina bērna tūlītēju aizsardzību.
Tomēr atbalsts C modelim ir ar zināmiem nosacījumiem. Tas iespējams tikai tad, ja ir skaidrs normatīvais regulējums, precīzs funkciju un atbildības sadalījums un valsts nodrošināts finansējums un cilvēkresursi. Biedri norāda arī uz risku: ja specializētā institūcija strādās tikai ar augsta riska gadījumiem, tai jābūt pieejamiem atbilstošiem pakalpojumiem. Lēmumu nodošana tiesai prasa tiesu kapacitātes izvērtējumu, jo biedru pieredzē lietu izskatīšana tiesās ir ilgstoša.
B modelis. B modelī ietvertie risinājumi – vienoti profesionālās darbības standarti, metodiskā vadība, kvalifikācijas prasības un kvalitātes uzraudzība –, mūsuprāt, ir izmantojami turpmākajā reformas izstrādē, jo sadarbības kvalitāte šobrīd atšķiras starp pašvaldībām. Pirms lēmuma par B modeļa ieviešanu jāizvērtē, vai valsts institūcija spēs nodrošināt speciālistus visos reģionos, kā arī nepieciešamais finansējums un pārejas periods.
Viedokļu dažādība. Biedrība atklāti norāda, ka biedru viedokļi par specializētās bērnu tiesību aizsardzības institūcijas nākotnes lomu nav vienoti. Daļa biedru uzsver nepieciešamību gan sociālo dienestu, gan bāriņtiesu stiprināšanai reģionos; atsevišķi biedri uzskata, ka specializētajā institūcijā nepieciešami speciālisti ar sociālā darba izglītību, vai par piemērotāko lēmējinstitūciju aizgādības jautājumos uzskata tiesu, vienlaikus atzīstot tiesu noslodzi. Šī viedokļu dažādība liecina, ka Ziņojumā piedāvātie risinājumi praksē rada neviennozīmīgu profesionāļu reakciju un ir nepieciešama plašāka diskusija. Tāpēc reformu nedrīkst sasteigt. Pirms galīgā modeļa apstiprināšanas jāatrisina Ziņojuma 8.6.–8.7. apakšnodaļā identificētie jautājumi un jāsagatavo ieviešanas plāns.
7. Biedrības priekšlikumi
1.   Pirms jaunā modeļa ieviešanas noteikt valstiski garantētu vispārējo, specializēto un intensīvo pakalpojumu minimumu bērniem un ģimenēm un termiņus, kuros tiem jābūt faktiski pieejamiem neatkarīgi no dzīvesvietas, īpaši lauku teritorijās.
2.   Izstrādāt risinājumus pusaudžu ārpusģimenes aprūpei un pakalpojumiem bērniem ar uzvedības traucējumiem un atkarībām.
3.   Normatīvajos aktos noteikt sociālā dienesta un specializētās bērnu tiesību aizsardzības institūcijas kompetenču robežas un gadījuma vadības kārtību, nošķirot sociālā darba atbalsta funkciju no tiesības ierobežojošiem lēmumiem.
4.   Noteikt, ka specializētā institūcija neuzdod sociālajam dienestam konkrētas sociālā darba intervences, un ieviest vienotu bērna apdraudējuma izvērtēšanas metodiku.
5.   Pirms jebkura papildu pienākuma, tostarp daudzpakāpju izvērtēšanas, apkopot datus par sociālo darbinieku un klientu skaitu un mērķgrupām katrā pašvaldībā, noteikt slodzes kritērijus un paredzēt finansējumu amata vietām, atalgojumam un supervīzijām.
6.   Nodrošināt sociālo dienestu, bāriņtiesu un izglītības iestāžu speciālistiem – kopīgas mācības.
7.   Pirms modeļa apstiprināšanas sagatavot ieviešanas plānu ar valsts un pašvaldību atbildības sadalījumu, izmaksām, cilvēkresursu plānu, tiesu kapacitātes izvērtējumu un pakāpenisku pārejas periodu, kā arī pārbaudīt modeli ar praktiskiem gadījumu scenārijiem.
8.   Turpmākajā izstrādē iesaistīt Biedrību un uzklausīt arī bērnu un ģimeņu pieredzi.

Biedrība ir gatava piedalīties turpmākajās konsultācijās un darba grupās, sniedzot sociālā darba profesionālo skatījumu uz funkciju sadalījumu, slodzi un ieviešanas nosacījumiem.


[1] Eiropas Padomes Ministru komitejas 2011. gada 16. novembra Ieteikums dalībvalstīm CM/Rec(2011)12 „Par bērnu tiesībām un bērniem un ģimenēm piemērotiem sociālajiem pakalpojumiem”, Papildinājums. Pieejams: https://www.vvc.gov.lv/lv/starptautiskie-tiesibu-akti/recommendation-committee-ministers-member-states-childrens-rights-and-social-services-friendly-children-and-families-cmrec201112

[2] ANO Ģenerālās asamblejas 2009. gada 18. decembra rezolūcija 64/142 „Pamatnostādnes par bērnu alternatīvo aprūpi” (A/RES/64/142), pielikums.

	Ņemts vērā
Latvijas sociālo darbinieku biedrības atziņas atbilst ziņojuma secinājumiem un turpmākajai rīcībai: reformas rezultātu paredzēts vērtēt pēc ietekmes uz bērnu un ģimeni (6.2. nodaļa, 8.7. nodaļas 11. solis), bet A modelis netiek piedāvāts un ziņojumā tiek vērtēts risks, ka viena iestāde sniedz atbalstu un vienlaikus pieņem tiesības ierobežojošus lēmumus (8.3. un 8.5. nodaļa). Ziņojumā C modelis piedāvāts kā papildu virziens, kas konceptuāli tiek ņemts vērā turpmākajā darbā, taču nav pabeigta konstrukcija (8.4. un 9. nodaļa). Modeļu risinājumi tiks precizēti detalizācijas procesā, kopā ar partneriem vērtējot labākos risinājumus. Vienotu standartu un metodiskās vadības risinājumu nepieciešamība ir aktualizēta (8.4. nodaļa, 8.6.1. nodaļas trešais priekšnoteikums, 8.7. nodaļas 4. solis). Jaunu pienākumu noteikšana bez resursiem ir atzīta par risku (3.7., 6.3. un 8.6.1. nodaļa), un nepieciešamie aprēķini un pakalpojumu pieejamības nodrošināšana tiek paredzēta 8.7. nodaļas 3. un 5. solī. Vienota kārtība sadarbībai, kompetenču robežām un izvērtējumu dublēšanās novēršanai paredzēta 8.6.2. nodaļā un 8.7. nodaļas 1. un 10. solī. Priekšlikumi par pakalpojumu minimumu, pusaudžu ārpusģimenes aprūpi, slodzes kritērijiem un kopīgām mācībām tiks vērtēti modeļu detalizācijas procesā (8.7. nodaļas 3., 5., 6. un 12. solis). Ziņojums atzīst, ka viedokļi ir dažādi (8.5. nodaļa), un paredz turpināt darbu kopā ar partneriem, tostarp Latvijas sociālo darbinieku biedrības pārstāvjiem.
	Informatīvais ziņojums
-

	2.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Priekšlikums (LLPA - 14.10.2026. - pēc termiņa)
Pašvaldības atbalsta bērnu tiesību aizsardzības sistēmas mērķtiecīgu pilnveidi, lai bērniem un ģimenēm nepieciešamais atbalsts būtu savlaicīgs, pieejams, koordinēts un atbilstošs individuālajām vajadzībām. Vienlaikus uzsverams, ka reformas rezultāts vērtējams pēc tās faktiskās ietekmes uz bērnu drošību, tiesību aizsardzību un ģimenēm pieejamo palīdzību, nevis tikai pēc institucionālās struktūras vai normatīvā regulējuma izmaiņām.

1. Par informatīvajā ziņojumā veikto analīzi
Informatīvajā ziņojumā veiktā analīze kopumā atspoguļo bērnu tiesību aizsardzības sistēmas starpinstitucionālo raksturu un identificē būtiskākās problēmas, tostarp cilvēkresursu trūkumu, augstu darbinieku noslodzi, nevienmērīgu pakalpojumu pieejamību un neskaidru institūciju kompetenču un atbildības sadalījumu.
Vienlaikus identificētie trūkumi paši par sevi neliecina, ka pašreizējā sistēma būtu pilnībā neefektīva vai aizstājama. Tādēļ reformas pamatā jābūt mērķtiecīgai sistēmas pilnveidei, novēršot esošos darbības ierobežojumus, saglabājot uzkrāto profesionālo pieredzi un nodrošinot bērnu un ģimeņu atbalsta un aizsardzības procesu pēctecību.

2. Par piedāvātajiem bērnu tiesību aizsardzības sistēmas modeļiem
C modelis ir viens no visvairāk atbalstāmajiem iespējamajiem turpmākās reformas virzieniem, jo tas paredz saglabāt atsevišķu pašvaldības līmeņa bērnu tiesību aizsardzības institūciju un ļauj pakāpeniski pārskatīt funkciju sadalījumu, nezaudējot bāriņtiesās uzkrāto profesionālo pieredzi un cilvēkresursus. Pozitīvi vērtējama iecere skaidrāk nodalīt sociālā atbalsta un bērna tiesību aizsardzības funkcijas, pārskatīt bāriņtiesai neraksturīgos pienākumus un būtiskus bērna vai vecāku tiesības uz ģimenes dzīvi ierobežojošus lēmumus nodot tiesas kompetencē, vienlaikus saglabājot iespēju nekavējoties aizsargāt bērnu akūta apdraudējuma gadījumā.
Tomēr pašvaldību viedokļi par piemērotāko institucionālo modeli atšķiras. Tādēļ pirms galīgā lēmuma pieņemšanas nepieciešams pēc vienotiem kritērijiem padziļināti salīdzināt A, B un C modeli, izvērtējot to ietekmi uz bērnu tiesību aizsardzības kvalitāti, institucionālās atbildības skaidrību, lēmumu pieņemšanas neatkarību, palīdzības savlaicīgumu un pēctecību, pašvaldību funkcijām, cilvēkresursiem un kopējām sistēmas izmaksām.
Modeļa izvēlei jābūt pamatotai ar pierādāmiem ieguvumiem bērnam un ģimenei, vienlaikus ņemot vērā katra risinājuma priekšrocības, trūkumus, riskus un īstenošanas priekšnoteikumus.

3. Par reformas īstenošanas priekšnoteikumiem un riskiem
Pirmkārt, būtisks priekšnoteikums ir sociālo dienestu un citu iesaistīto institūciju kapacitātes stiprināšana. Sociālie dienesti jau pašlaik saskaras ar speciālistu trūkumu un augstu darba slodzi. Tādēļ papildu pienākumu, tostarp preventīvā darba, ģimenes vajadzību un risku izvērtēšanas, sociālā gadījuma vadības un pakalpojumu koordinēšanas funkciju, noteikšana nav pieļaujama bez iepriekšēja ietekmes izvērtējuma un atbilstošu cilvēkresursu un finanšu nodrošinājuma.
Otrkārt, nepieciešams nodrošināt faktiski pieejamu un bērnu un ģimeņu vajadzībām atbilstošu atbalsta un ārpusģimenes aprūpes pakalpojumu kopumu visā valstī. Īpaša uzmanība pievēršama psiholoģiskās un psihiskās veselības palīdzības, atkarību ārstēšanas, ģimenes asistenta, sociālās rehabilitācijas un citu nepieciešamo pakalpojumu pieejamībai, kā arī atbilstošiem aprūpes risinājumiem pusaudžiem un bērniem ar kompleksām veselības, attīstības vai uzvedības vajadzībām. Jānosaka minimālais nepieciešamo pakalpojumu klāsts, to pieejamības un kvalitātes prasības, saņemšanas termiņi un finansēšanas kārtība. Nav pieļaujams noteikt ģimenēm pienākumu izmantot pakalpojumus, kurus praksē nav iespējams saņemt vai kuru saņemšanai jāgaida nesamērīgi ilgi.
Treškārt, normatīvajā regulējumā un vienotās metodiskajās vadlīnijās nepārprotami jānosaka valsts un pašvaldību institūciju kompetence, atbildība un savstarpējās sadarbības kārtība. Jānodala sociālā darba un atbalsta funkcijas no bērna tiesību aizsardzības un piespiedu pasākumu īstenošanas funkcijām, nepieļaujot pienākumu dublēšanos vai situācijas, kurās institūcija ir atbildīga par uzdevumiem, kuru izpildei tai nav nepieciešamo pilnvaru. Vienlaikus jāsaglabā sociālā darba profesionālā autonomija un iespēja veidot uz uzticēšanos balstītas attiecības ar bērnu un ģimeni.
Ceturtkārt, pirms būtisku tiesības ierobežojošu lēmumu nodošanas tiesu kompetencē nepieciešams izvērtēt tiesu sistēmas noslodzi, cilvēkresursus, procesuālos termiņus un finansējuma vajadzības. Jānodrošina, lai izmaiņas lēmumu pieņemšanas kārtībā nekavētu bērna aizsardzību un lai akūta apdraudējuma situācijās būtu pieejami skaidri noteikti pagaidu aizsardzības mehānismi.
Piektkārt, pirms reformas ieviešanas jāveic visaptverošs finanšu un institucionālās ietekmes novērtējums. Tajā jāietver nepieciešamais finansējums sociālo dienestu un specializēto bērnu tiesību aizsardzības institūciju darbībai, tiesu sistēmas kapacitātei, profesionālajai pilnveidei, metodiskajam atbalstam, informācijas sistēmām, preventīvajiem un atbalsta pakalpojumiem un ārpusģimenes aprūpes sistēmas stiprināšanai. Ja reformas rezultātā pašvaldībām tiek noteikti papildu pienākumi, valstij jāparedz to izpildei atbilstošs un ilgtermiņā prognozējams finansējums.

4. Par turpmāko rīcību
Aicinām Labklājības ministriju sadarbībā ar pašvaldībām, bāriņtiesām, sociālajiem dienestiem, tiesu sistēmas pārstāvjiem un citām bērnu tiesību aizsardzībā iesaistītajām institūcijām turpināt darbu pie reformas modeļu izvērtēšanas un detalizēta ieviešanas plāna izstrādes.
Pirms galīgā lēmuma par institucionālo modeli pieņemšanas nepieciešams skaidri noteikt reformas ilgtermiņa mērķi, institūciju funkcijas un atbildību, nepieciešamos resursus, finansēšanas mehānismu, ieviešanas secību un termiņus, kā arī izmērāmus rezultātu rādītājus. Izvērtējama arī pakāpeniskas ieviešanas un pilotprojektu iespēja dažāda lieluma un kapacitātes pašvaldībās.
Pašvaldības atbalsta bērnu tiesību aizsardzības sistēmas pilnveidi, kuras pamatā ir bērna labākās intereses, savlaicīga un pieejama palīdzība, skaidrs institucionālo kompetenču sadalījums un pietiekami resursi. Vienlaikus uzsverams, ka reformas īstenošanai jābūt balstītai pierādāmos ieguvumos bērniem un ģimenēm, nevis tikai institucionālās struktūras pārveidē. Galīgā modeļa izvēle pamatojama ar visaptverošu alternatīvu izvērtējumu un skaidri noteiktiem priekšnoteikumiem tā sekmīgai īstenošanai.

 
Piedāvātā redakcija
-
	Ņemts vērā
Ziņojums neparedz pašreizējās sistēmas pilnīgu aizstāšanu. C modelī tiek saglabāta pašvaldības institūcija un bāriņtiesās uzkrātā pieredze (8.4. un 8.5. nodaļa). Ziņojums atzīst, ka pašvaldību viedokļi atšķiras un ka modeļi jāvērtē pēc vienotiem kritērijiem (8.2. nodaļa). Sociālo dienestu kapacitātes stiprināšana, pakalpojumu pieejamība, kompetenču nodalīšana, tiesu kapacitātes izvērtēšana un finanšu un institucionālās ietekmes novērtējums ir noteikti kā būtiski priekšnoteikumi jebkura modeļa ieviešanai (6.3. un 8.6.1. nodaļa, 8.7. nodaļas 2., 3. un 5. solis). Modeļa pakāpeniska ieviešana un pilotprojekta īstenošana tiks izvērtēta turpmākajā procesā (8.7. nodaļas 12. solis). Galīgā modeļa izvēle tiks pamatota ar detalizācijas rezultātiem. Darbs turpināsies, iesaistot partnerus, tostarp pašvaldību pārstāvjus (8.7. nodaļa).
	Informatīvais ziņojums
-

	Iebildums (LPS - 14.10.2026.)
C modeļa statuss (8.5., 8.7. nodaļa, 9. nodaļa).
Ziņojums pats atzīst, ka neviens modelis nav pārāks visās dimensijās, noslēdzošajā domnīcā vienprātība netika panākta un C modelis nav pabeigta konstrukcija.
LPS iebilst pret to, ka ar ziņojuma pieņemšanu C modelis tiktu nostiprināts kā saskaņots galīgais risinājums. Lūdzam ziņojumā un MK protokollēmumā C modeli formulēt kā detalizācijas virzienu, bet galīgo lēmumu par funkciju pārdali pieņemt tikai pēc 8.6.1. apakšnodaļā minēto priekšnoteikumu izvērtēšanas un izmaksu aprēķina.
Lūdzam arī skaidrāk pamatot C modeļa priekšrocības pret A un B modeli un noteikt reformas ilgtermiņa mērķi.
Piedāvātā redakcija
-
	Ņemts vērā
Ziņojums C modeli skaidri definē kā vēl vienu priekšlikumu turpmākās pārveides virzienam, nevis kā pabeigtu konstrukciju (8.4. nodaļa, 9. nodaļa), un atzīst, ka noslēdzošajā domnīcā vienprātība netika panākta (8.5. nodaļa). Vienlaikus šajā posmā nav iespējams piedāvāt vienu pilnībā detalizētu modeli, jo detalizācijas trūkuma dēļ jebkuram iesaistītajam partnerim varētu būt iebildumi par atsevišķiem risinājumiem. Tomēr ir nepieciešams noteikt vismaz konceptuālo virzienu, lai turpmākais darbs būtu mērķtiecīgs. Modeļa īstenošana ir atkarīga no kritiskajiem priekšnoteikumiem (8.6.1. nodaļa). Galīgā funkciju pārdale tiks vērtēta modeļu detalizācijas posmā, tostarp veicot izmaksu aprēķinu un ņemot vērā Tieslietu padomes vērtējumu (8.6.1. nodaļa, 8.7. nodaļas 2., 3. un 12. solis). Ministru kabineta protokollēmuma projektā paredzēts turpināt bērnu tiesību aizsardzības sistēmas modeļu detalizāciju, ņemot vērā ziņojumā identificētos priekšnoteikumus, un galīgais risinājums tiks pamatots ar detalizācijas rezultātiem. C modeļa priekšrocību salīdzinājums ar A un B modeli ir atspoguļots 8.5. nodaļā (7., 8. un 9. tabula), bet reformas ilgtermiņa mērķis, ko ziņojums tieši nenosaka, tiks precizēts (8.7. nodaļas 12. solis).

-

	4.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Iebildums (LPS - 14.10.2026.)
Finansējums (6.3. nodaļa, 8.6.1. apakšnodaļas piektais priekšnoteikums, 8.7. nodaļas 3. solis).
Ziņojumā nav aplēstas modeļa izmaksas.
LPS iebilst pret jebkādu pašvaldību funkciju noteikšanu vai paplašināšanu, ja vienlaikus netiek aprēķināts un no valsts budžeta nodrošināts tām nepieciešamais finansējums, ievērojot Eiropas vietējo pašvaldību hartas 9. panta 2. punktu.
Lūdzam pirms normatīvo aktu grozījumu izstrādes veikt finanšu ietekmes novērtējumu visām sistēmas daļām: sociālajiem dienestiem, specializētajai institūcijai, BAC, tiesām, pakalpojumiem un ārpusģimenes aprūpei. Kā arī to, ka darbinieku mācības jaunajām funkcijām finansējamas no valsts budžeta.
Piedāvātā redakcija
-
	Ņemts vērā
Ziņojums atzīst, ka modeļu izmaksas nav aplēstas, un paredz tās aprēķināt (8.5. nodaļa, 8.7. nodaļas 3. solis). Aprēķinā iekļaujami sociālie dienesti, specializētā institūcija un tiesu sistēma. Finansējums ir noteikts kā kritisks priekšnoteikums (6.3. nodaļas 5. punkts, 8.6.1. nodaļas piektais priekšnoteikums). Jautājumi par pakalpojumu un ārpusģimenes aprūpes finansēšanu un mācību finansējumu tiks risināti turpmākajā procesā (8.7. nodaļas 12. solis), bet finanšu ietekmes novērtējums tiks veikts pirms normatīvo aktu izstrādes.

Sociālo dienestu kapacitāte (3.7. nodaļa, 8.4. nodaļa, 8.6.1. apakšnodaļas pirmais priekšnoteikums).
C modelis paredz sociālajiem dienestiem centrālo lomu, bet ziņojums pats konstatē, ka 2025. gadā normu izpildīja tikai daļa no  pašvaldību, trūka 455 speciālistu un vienam sociālajam darbiniekam bija vidēji 79 lietas, lai gan ieteiktais apjoms ir 15–20.
Lūdzam pirms jaunu uzdevumu noteikšanas apkopot datus par katru pašvaldību, noteikt sociālo darbinieku slodzes standartus un paredzēt valsts līdzfinansējumu amata vietām, atalgojumam un supervīzijām.
Jāņem vērā, ka no 2028. gada 1. janvāra sociālajiem dienestiem kļūst obligāta daudzpakāpju izvērtēšana, tāpēc abu pārmaiņu slodze jāvērtē kopā.
Piedāvātā redakcija
-
	Ņemts vērā
Sociālo dienestu kapacitātes trūkums ir akcentēts ziņojuma 3.7. nodaļā un noteikts par C modeļa kritisko priekšnoteikumu (8.6.1. nodaļas pirmais priekšnoteikums). Slodzes standartu, datu par katru pašvaldību, atalgojuma un supervīziju jautājumi tiks risināti cilvēkresursu un finansējuma aprēķinā (8.7. nodaļas 3. solis), kas ir viens no detalizācijas un ieviešanas plāna izstrādes soļiem. Aprēķins aptvers arī daudzpakāpju izvērtēšanas ieviešanu no 2028. gada 1. janvāra (8.4. un 8.6.1. nodaļa), lai abu pārmaiņu slodze tiktu vērtēta kopā.
	Informatīvais ziņojums
-

Pakalpojumu pieejamība (8.6.1. apakšnodaļas pirmais priekšnoteikums, 8.7. nodaļas 5. solis).
Minimālais pakalpojumu grozs ar pieejamības termiņiem ir atbalstāms, taču tā izveide un finansēšana ir valsts atbildība. Pašvaldībām nevar noteikt pienākumu nodrošināt pakalpojumus, kuru sniedzēju reģionos nav: bērnu psihiatrus, psihologus, ģimenes asistentus, atkarību speciālistus.
Lūdzam paredzēt valsts finansētu un reģionāli organizētu specializēto pakalpojumu sistēmu bērniem un ģimenēm.
Vecākam nedrīkst noteikt pienākumu izmantot pakalpojumu, kas viņa dzīvesvietā faktiski nav pieejams.
Piedāvātā redakcija
-
	Ņemts vērā
Minimālais pakalpojumu grozs ar pieejamības termiņiem ir noteikts kā kritisks priekšnoteikums (8.6.1. nodaļas pirmais priekšnoteikums) un turpmākās rīcības solis (8.7. nodaļas 5. solis). Ziņojums paredz, ka vecākam nedrīkst izvirzīt prasības izmantot palīdzību, kuru valsts vai pašvaldība faktiski nespēj nodrošināt (8.4. nodaļa, 8.7. nodaļas 5. solis). Valsts un pašvaldību atbildība, finansēšanas kārtība un valsts finansēta reģionāla specializēto pakalpojumu sistēma tiks izvērtētas modeļu detalizācijas procesā.
	Informatīvais ziņojums

Ārpusģimenes aprūpe kā pakalpojums (8.4. nodaļa, 8.7. nodaļas 6. solis).
Princips ir atbalstāms, taču pastāv risks, ka pakalpojums būs tikai formāls, jo trūkst audžuģimeņu un aprūpes vietu pusaudžiem un bērniem ar kompleksām vajadzībām. Lūdzam pirms ieviešanas noteikt pilnu tiesisko regulējumu (skat. Civillikuma 177.–178. pantu un Bāriņtiesu likuma 37. pantu), pakalpojuma finansētāju, uzturlīdzekļu un pabalstu kārtību, kā arī specializētās ārpusģimenes aprūpes nodrošināšanu valsts līmenī.
Aprūpei jābūt pieejamai pēc iespējas tuvu vecāka dzīvesvietai.
Piedāvātā redakcija
-
	Ņemts vērā
Ārpusģimenes aprūpes kā pakalpojuma tiesiskais regulējums, vecāka statuss, lēmumu pieņemšanas kārtība un bērna interešu pārstāvība ir iekļauti detalizējamo jautājumu sarakstā (8.6.2. nodaļa, 8.7. nodaļas 6. solis). Audžuģimeņu un aprūpes vietu trūkums ir aktualizēts 3.5. nodaļā. Jautājumi par pakalpojuma finansētāju, uzturlīdzekļu un pabalstu kārtību, atsaucēm uz Civillikumu un Bāriņtiesu likumu, specializētās aprūpes nodrošināšanu valsts līmenī un aprūpes vietas tuvumu vecāka dzīvesvietai tiks vērtēti modeļa detalizācijas procesā.
	Informatīvais ziņojums
-

Tiesu kapacitāte un operativitāte (8.6.1. apakšnodaļas otrais priekšnoteikums, 8.7. nodaļas 2. solis).
Lūdzam lēmumu par aizgādības tiesību pārtraukšanas un atjaunošanas nodošanu tiesai pieņemt tikai pēc Tieslietu padomes vērtējuma saņemšanas. Jaunajā kārtībā termiņi nedrīkst būt garāki par pašreizējiem (skat. Bāriņtiesu likuma 23. un 24. pants), arī vakaros, brīvdienās un svētku dienās.
Jāparedz īsa aizgādības tiesību atjaunošanas procedūra, lai tiesvedība nepagarinātu bērna šķirtību no ģimenes, kā arī prioritāra lietu izskatīšana pēc iespējas tuvu bērna dzīvesvietai.
Piedāvātā redakcija
-
	Ņemts vērā
Ziņojums paredz, ka pirms funkciju nodošanas tiesai tiks saņemts Tieslietu padomes vērtējums (8.6.1. nodaļa, 8.7. nodaļas 2. solis). Tiesu kapacitāte, termiņi un ietekme uz citu lietu izskatīšanu tiks vērtēta (8.7. nodaļas 2. un 3. solis; 7.4. nodaļas 6. tabulas 4. solis par prioritāru bērnu lietu izskatīšanu). Termiņš tiesas pirmajam lēmumam ir atklāts jautājums detalizācijai (7.3. un 8.4. nodaļa), un ir paredzēts izstrādāt procesuālo kārtību, kas nodrošina savlaicīgu tiesas kontroli akūtās situācijās (8.6.1. nodaļa, 8.7. nodaļas 2. solis). Jautājumi par termiņiem vakaros, brīvdienās un svētku dienās, īsu aizgādības tiesību atjaunošanas procedūru un lietu izskatīšanu tuvu bērna dzīvesvietai tiks izvērtēti detalizācijas procesā kopsakarā ar tiesu sistēmu.
	Informatīvais ziņojums
-

	9.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Priekšlikums (IEM - 01.10.2026.)
Informatīvajā ziņojumā norādīts, ka policija nodrošina bērnam drošu vidi. Vēlamies norādīts, ka policija nenodrošina drošu vidi, bet gan nogādā bērnu drošā vidē, ja tā konstatē, ka ir apdraudēta bērna dzīvība un veselība. Tādējādi lūdzam attiecīgi precizēt informatīvajā ziņojumā norādīto informāciju.
 
Piedāvātā redakcija
-
	Ņemts vērā
-
	Informatīvais ziņojums
-

	10.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Priekšlikums (LPS - 14.10.2026.)
Akūtā reaģēšana (8.5. nodaļa, 8.6.2. apakšnodaļa).
Noteikt vienotu rīcības kārtību ārpus darba laika, balstoties uz datiem par gadījumu skaitu.
Ja tiek paredzētas diennakts dežūras vai krīzes komandas, tām nosakāms valsts finansējums.
Piedāvātā redakcija
-
	Ņemts vērā
Rīcība akūta apdraudējuma gadījumos ārpus darba laika ir identificēta kā precizējams jautājums (8.5. nodaļa, 8.6.2. nodaļa), un tā jāpamato ar datiem par gadījumu skaitu un raksturu reģionos (8.7. nodaļas 1. solis). Diennakts dežūru vai krīzes komandu izveides gadījumā to finansējums tiks vērtēts kopā ar izmaksu aprēķinu (8.7. nodaļas 3. solis).
	Informatīvais ziņojums
-

	11.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Priekšlikums (LPS - 14.10.2026.)
Kompetenču robežas (8.6.2. apakšnodaļa, 8.7. nodaļas 1. solis).
Normatīvajos aktos noteikt vienotus riska sliekšņus, gadījuma nodošanas kārtību un atbildību, ja institūciju vērtējumi atšķiras.
Noteikt, ka specializētā institūcija neuzdod sociālajam dienestam konkrētas sociālā darba intervences un ka sociālā dienesta uzdevums nav vākt pierādījumus citu institūciju lēmumiem.
Ieviest vienotu bērna apdraudējuma izvērtēšanas metodiku un kopīgas mācības.
Piedāvātā redakcija
-
	Ņemts vērā
Kompetenču robežas, riska sliekšņi, gadījuma nodošanas kārtība un izvērtējumu dublēšanās novēršana ir iekļauti detalizējamos jautājumos (8.6.2. nodaļa, 8.7. nodaļas 1. un 10. solis). Ziņojums paredz arī vienotus profesionālās darbības standartus (4. nodaļa, 8.7. nodaļas 4. solis). Priekšlikums, ka specializētā institūcija neuzdod sociālajam dienestam konkrētas sociālā darba intervences un ka sociālā dienesta uzdevums nav vākt pierādījumus citām iestādēm, tiks izvērtēts, nosakot institūciju kompetences robežas, savstarpējo sadarbību un uzdevumu juridisko raksturu (8.4. un 8.6.2. nodaļa). Vienotas bērna apdraudējuma izvērtēšanas metodikas un kopīgu mācību jautājumi tiks vērtēti detalizācijas procesā.
	Informatīvais ziņojums
-

	12.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Priekšlikums (LPS - 14.10.2026.)
Vienota kvalitāte (8.6.1. apakšnodaļas trešais un ceturtais priekšnoteikums, 8.7. nodaļas 4. solis).
BAC metodiskās vadības saturu, saistošumu un specializētās institūcijas neatkarības garantijas izstrādāt kopā ar pašvaldībām, izvērtējot to ietekmi uz to budžetiem. Izvērtēt iespēju pašvaldībām veidot kopīgas vai reģionālas institūcijas.
Piedāvātā redakcija
-
	Ņemts vērā
Bērnu aizsardzības centra metodiskās vadības saturs, saistošums un specializētās institūcijas neatkarības garantijas ir noteiktas kā precizējami jautājumi (8.6.1. nodaļas trešais un ceturtais priekšnoteikums, 8.7. nodaļas 4. solis). Detalizācija notiks sadarbībā ar partneriem, tostarp pašvaldībām, un ietekme uz pašvaldību budžetiem tiks vērtēta izmaksu aprēķinā (8.7. nodaļas 3. solis). Pašvaldību kopīgu vai reģionālu institūciju veidošanas iespēja var tikt vērtēta modeļu detalizācijas procesā (domnīcā šāds risinājums izskanējis saistībā ar A modeli, 8.5. nodaļas 9. tabula).
	Informatīvais ziņojums
-

	13.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Priekšlikums (LPS - 14.10.2026.)
Bāriņtiesai neraksturīgās funkcijas (8.6.3. apakšnodaļa, 8.7. nodaļas 10. solis).
Pabeigt visu bāriņtiesas funkciju inventarizāciju, katrai nosakot izpildītāju, finansējumu un pārejas kārtību.
Izvērtēt bāriņtiesas atzinuma tiesai aizstāšanu ar savāktās informācijas nodošanu tiesai un paskaidrojumiem tiesas sēdē.
Uzsveram, ka nenodrošinot funkciju nodošanu, nav iespējams izveidot specializētu iestādi, kas strādā tikai un vienīgi ar bērnu tiesību aizsardzības jautājumiem.
Piedāvātā redakcija
-
	Ņemts vērā
Bāriņtiesu funkciju funkcionālā revīzija, tostarp atlikušo lēmumu veidu un uzdevumu, kas nav lēmumi, izvērtēšana, tiks turpināta neatkarīgi no modeļa (4. nodaļa, 8.6.3. nodaļa, 8.7. nodaļas 10. solis). Funkciju nodošanā (ja tāda būs paredzēta) tiks noteikts turpmākais izpildītājs un nepieciešamās garantijas, kā arī finansējums un pārejas kārtība (8.7. nodaļas 12. solis). Bāriņtiesas atzinuma funkcijas formas maiņa ir viens no diskutējamiem jautājumiem (4. nodaļa, 7.3. nodaļas 2. punkts, 8.6.2. nodaļa). Ziņojums arī atzīst, ka bāriņtiesas atslogošana ir atkarīga no tā, vai tiek rasts risinājums funkciju nodošanai citai institūcijai (4. nodaļa).
	Informatīvais ziņojums
-

	14.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Priekšlikums (LPS - 14.10.2026.)
Bērna pārstāvība un datu aprite (8.6.2. apakšnodaļa, 8.7. nodaļas 6. solis).
Pirms jauna pārstāvības mehānisma ieviešanas izvērtēt tā attiecības ar esošajiem institūtiem (sevišķais aizbildnis, Bāriņtiesu likuma 17. panta 10. punkts). Noteikt katras institūcijas datu apstrādes tiesisko pamatu un iesākto lietu pēctecību.
Piedāvātā redakcija
-
	Ņemts vērā
Bērna interešu pārstāvības mehānisms, tostarp sevišķā aizbildņa institūta loma, ir izvērtējams jautājums turpmākajā detalizācijas procesā (7.2. nodaļas 7. atziņa, 8.5. un 8.6.2. nodaļa, 8.7. nodaļas 6. solis), tostarp tā attiecības ar esošajiem institūtiem un normatīvajām normām. Informācijas aprite un jau uzsākto lietu pēctecība ir kritiski priekšnoteikumi (6.3. nodaļas 6. un 7. punkts, 8.6.1. nodaļas piektais priekšnoteikums). Katras institūcijas datu apstrādes tiesiskais pamats tiks precizēts, pielāgojot informācijas sistēmas un datu apriti jaunajam funkciju sadalījumam turpmākajā procesā.
	Informatīvais ziņojums
-

	15.
	Informatīvais ziņojums
Analītisks izvērtējums par bērnu tiesību aizsardzības sistēmas pašreizējo situāciju un priekšlikumiem jaunam bērnu tiesību aizsardzības sistēmas modelim
	Priekšlikums (LPS - 14.10.2026.)
Ieviešana (8.7. nodaļas 7., 11. un 12. solis).
Pirms ieviešanas visā valstī īstenot pilotprojektus dažāda lieluma pašvaldībās.
Noteikt rezultātu rādītājus, kas mēra bērna drošību un palīdzības savlaicīgumu.
Paredzēt pietiekamu pārejas periodu un iekļaut izglītības un veselības nozares resursus. Lūdzam 8.7. nodaļā tieši paredzēt pašvaldību dalību C modeļa detalizācijā un ieviešanas plāna izstrādē.
Piedāvātā redakcija
-
	Ņemts vērā
Rezultātu rādītāju noteikšana, pārejas periods un ieviešanas plāns ir paredzēti (6.3. nodaļas 7. un 8. punkts, 8.7. nodaļas 11. un 12. solis). Pilotprojektu iespēja var tikt vērtēta turmākajā detalizācijas procesā. Izglītības un veselības nozares resursi tiks vērtēti, jo ziņojums analizē šo nozaru lomu (3.1., 3.2., 3.8. nodaļa) un nepieciešamību pēc starpresoru koordinācijas (6.3. nodaļas 4. punkts). Pašvaldību dalība jaunā bērnu tiesību aizsardzības sistēmas modeļu detalizācijā ir paredzēta un tiks nodrošināta (8.7. nodaļa: detalizācija „sadarbībā ar bērnu tiesību aizsardzības sistēmas dalībniekiem”).
	Informatīvais ziņojums
-



